**Тема**: Ай аҡылға ултыртты (Зөлфиә Кускилдина)

**Дәрес төрө**- *яңы әкиәт менән танышыу.*

**Маҡсаттар**:

1. ***Өйрәтеүсе****.* Зөлфиә Кускилдинаның «Ай аҡылға ултыртты» әкиәте менән танышыу. Әкиәттең төп фекерен асыҡлау, геройҙарҙың эштәренә, ҡылыҡтарына баһа биреү.
2. ***Үҫтереүсе****.* Логик фекерләүҙәрен үҫтереү, яңы һүҙҙәр менән телмәрҙе байытыу, тасуири уҡыу күнекмәләрен үҫтереү.
3. ***Тәрбиәүи***. Үҙ-үҙеңә ҡарата иғтибарлылыҡ, ҡәнәғәтлек хисе һәм һөйөү тәрбиәләү.

**Планлаштырылған һөҙөмтәләр**

1. ***Шәхси***: Әкиәт геройҙары өлгөһөндә үҙеңдә яҡшы сифаттар тәрбиәләү. Уҡытыусыға, иптәштәреңә ҡарата иғтибарлы булыу, уларҙың фекерен тыңлай, үҙеңдекен аңлата белеү.
2. ***Метапредмет өлкәһендәге үҫеш.***

А) ***Коммуникатив*** *универсаль уҡыу эшмәкәрлеге.*

Уҡытыусы һәм иптәштәре менән килешеп эшләй белеү, башҡаларҙың феререн тыңлау һәм аңлау, үҙ фекереңде яҡлау, парлап эшләгәндә килешеп эшләй белеү.

Б) ***Танып-белеү*** *эшмәкәрлеге.*

Текстан кәрәкле мәғлүмәтте таба һәм айырып ала, ижади һәм эҙләнеү характерындағы эштәрҙе үтәй белеү.

В) ***Регулятив*** *(көйләүсе) универсаль уҡыу эшмәкәрлеге.*

Дәрестең темаһын, маҡсатын билдәләү, эште планлаштырыу.

 **Дәрес планы.**

**Ойоштороу өлөшө.**

* Хәйерле иртә, балалар!
* Имен үтһен көнөгөҙ!
* Кәйефтәрегеҙ нисек һуң?
* Ҡояшлы иртә кеүек!

-Эйе, кәйефтәребеҙ һәйбәт, сөнки беҙгә бөгөн ҡунаҡтар килгән. Улар беҙҙең дәрестә нисек эшләгәнде ҡараға теләйҙәр.

- Әйтегеҙ әле, дәрестә уҡыусы үҙен нисек тоторға тейеш? (дөрөҫ ултырырға, ҡул күтәреп яуап бирергә, уҡытыусыны тыңларға, иптәштәреңде тыңларға, актив ҡатнашырға)

- Эйе, ошоларҙы күҙ уңында тотоп дәресебеҙҙе шиғыр менән башлап ебәрәйек. **(Слайд №1)**

Донъяла иң-иң матур ил

Ул минең Тыуған илем,

Донъяла иң-иң матур тел

Ул минең туған телем.

-Тыуған илебеҙ нисек атала? (Башҡортостан)

- Туған телебеҙ ниндәй ? (Башҡорт теле)

**Уңыш ситуацияһы тыуҙырыу. (Слайд №2)**

1. ***Тел шымартҡыс күнегеүҙәр.***

Да-да-да – ҡуян саба урманда,

Ды-ды-ды – иңләп-буйлап урманды.

Дә-дә-дә – барса бөжәк үләндә

Ды-ды-ды – ҡуян күреп ҡыуанды.

1. ***Тиҙәйткес әйтеү.* (Слайд №3)**

«Бишле» билдә, «бишле» билдә,

«Бишле» билдә бик шәп шул.

«Бишкә» уҡып, тырышып,

«Бишле» генә алам шул.

* Ошо тиҙәйткес бөгөн беҙҙең дәресебеҙҙең девизы булһын. Барыбыҙ ҙа тик 5 билдәләре генә алырға тырышайыҡ.
1. ***Өй эшен тикшереү.***

**А)** ***карточкалар буйынса парлап эшләү.***

- Үткән дәрестә беҙ ниндәй әкиәт менән таныштыҡ? (Терпе ниңә энәле)

- Өйҙә әкиәтте иғтибар менән уҡып сығырға ине. Иғтибар менән уҡығанһығыҙмы, юҡмы икәнлекте тикшереү өсөн мин һеҙгә карточкаларҙа эштәр әҙерләнем. Ундағы һорауҙарға яуапты парлашып яҙығыҙ.

**Эштәрен тикшереү.(Слайд №4)**

1. Терпе балаһы әсәһенән (нимә?) \_\_\_\_\_\_\_\_\_\_\_\_\_\_\_\_ таптырған.

2. Терпе балаһы әсәһен тыңлаймы? \_\_\_\_\_\_\_\_\_\_\_\_\_\_\_\_

3. Терпе балаһы (ниндәй?) \_\_\_\_\_\_\_\_\_\_\_\_ тунлы булып ҡалған.

***Б) Әкиәтте ҡысҡырып уҡытыу.***

**Дәрестең темаһын, маҡсатын билдәләү.**

**1.Дәрестең темаһын билдәләү.**

Дәресебеҙҙең темаһын билдәләп алайыҡ. Китаптан яңы теманы уҡығыҙ.

**2. Дәфтәргә числоны, теманы яҙыу. (Слайд №5)**

**3.Әкиәттең йөкмәткеһен фаразлау.**

-Уҡыусылыр, һеҙ нисек уйлайһығыҙ, әкиәттә кемдәр хаҡында һүҙ барыр икән? Әкиәттең исемен тағы ла уҡығыҙ, уға ҡарата бирелгән һүрәтте ҡарағыҙ.

-*Аҡылға ултыртты* тигәнде нисек аңлайһығыҙ?(*аҡылға ултыртыу- башҡа улай эшләмәҫлек итеп өйрәтеү)*

- Ай кемде аҡылға ултыртты икән?

**4. Маҡсат ҡуйыу.**

Дәрескә ҡарата ниндәй маҡсат ҡуйырбыҙ?

**(Слайд №6)**

1. Яңы әкиәт менән танышырбыҙ.
2. Әкиәтте тасуири уҡырға өйрәнеү.
3. Һорауҙарға яуап бирербеҙ.

**5.Эште планлаштырыу.**

**1.** Тәүҙә китап менән эшләрбеҙ.

2. Һуңынан эш дәфтәрендә эшләрбеҙ.

**Әкиәт өҫтөндә эшләү.**

***1.Автор менән таныштырыу.***

Зөлфиә Кускилдина- балалар өсөн әҫәрҙәр ижад итә. Үҙенең хеҙмәт юлын ул «Аҡбуҙат» исемле балалар журналы редакцияһында башлай. Шул ваҡытта ул «Чикмалик хәрефтәре» һәм «Тәмле Яңы йыл» ике китап сығара. Артабан да ул балалар өсөн ижад итеүҙән туҡтамай. Бөгөн балалар өсөн ижад итеү менән бик аҙ яҙыусылыр ғына шөғөлләнә. Бының өсөн Зөлфиә Кускилдина кеүек оло йөрәкле булырға кәрәктер. Үткән дәрестәрҙә беҙ уның “Саҡырылмаған ҡунаҡ” һәм «Ҡанатһыҙ турғай» исемле әҫәрҙәре менән таныштыҡ.

***2.Һүҙлек эше.* (Слайд №7)**

*Һонтор - оҙон буйлы кеше*

*Буйсан – буйға оҙон булып үҫеү*

*Лилипут – буйға бик бәләкәй кеше, иргәйел*

***3.Әкиәтте уҡытыусының уҡыуы.***

-Һеҙҙең фаразлау тура килдеме?

***4.Уҡыусыларҙың уҡыуы: а)*** *эстән үҙ аллы*

 *Б)ҡысҡырып уҡыуҙары*

 **Физминутка.**

Ҙур аҡланда ҡаршыбыҙға һикереп сыҡты ҡуян.

Лап-лоп баҫып артынан күренде тайыш табан.

Һаҡ ҡына баҫып төлкө эргәнән үтеп китте.

Һауала оса ҡоштар- бик бай беҙҙә урмандар.

**Әкиәттең йөкмәткеһе буйынса эш.**

***А)Китапта бирелгән һорауҙарға яуап биреү.№1.***

***Б)Уҡытыусы тарафынан әҙерләнгән һорауҙар.***

1. Зәлиәнең ниндәй насар ғәҙәте булған?

2. Ай уны нисек аҡылға ултыртҡан?

3. Бәләкәсәйгәндән һуң иптәштәре Зәлиәне оҡшаттымы?

4. Уны кем тип үсекләнеләр?

5. Бер-береңде шулай үсекләргә яраймы?

6. Ә һеҙ үсекләшәһегеҙме?

7. Бәләкәсәйеүенә ҡыҙ үҙе шатландымы?

8. Ай ҡыҙға нимә тине, шул урынды китаптан табып уҡығыҙ. (66 бит)

9. Зәлиә үҙенең хатаһын аңланымы?

10. Матур, зифа буйлы, һау-сәләмәт булыр өсөн Зәлиә кеүек өйҙә телевизор ҡарап тик ятырға яраймы? (*ярамай, күберәк саф һауала йөрөргә кәрәк*)

11. Зәлиә өйҙә телевизор ҡарап ҡына тик ятҡанда, уның иптәштәре ниҙәр эшләгәндәр, ҡайҙарға барғандар? (*бассейнға барғандар, спорт мәктәбенә йөрөгәндәр, саф һауала уйнағандар)*

**Һығымта.** *Һау-сәләмәт булыу өсөн спорт менән шөғөлләнергә, саф һауала күберәк булырға кәрәк.*

12.Үҙен кәм тип һанағандарға ниндәй кәңәш бирер инең?

**Һығымта.** *Үҙеңде нисек бар шулай ҡабул итергә –яратырға, кәмһетмәҫкә кәрәк. Кешеләр һинең кәүҙәңә ҡарап ҡына түгел, ә эшләгән эштәреңә ҡарап һоҡланһындар.*

**Китапта бирелгән әйтемдәрҙе уҡыу.**

-Ошо хаҡта ололар беҙгә бына нимәләр әйтеп ҡалдырған, уҡыйыҡ әле.

**Дәфтәрҙә бирелгән эштәрҙе эшләү.**

№3 - тылсымлы

№ 4 – Оҙон, һомғол, һонтор, зифа, буйсан.

Тәпәш, ҡыҫҡа, иргәйел

**(Слайд №5) – эштәрен тикшереү**

**Дәрескә һығымта яһау.**

* Беҙ бөгөнгө дәрестә ниндәй әкиәт уҡыныҡ?
* Был әкиәт һине нимәгә өйрәтте?

**Һығымта.** *Үҙеңде яратырға, кәмһетмәҫкә, кәүҙәңде тура тотоп йөрөргә, бер-береңде үсекләмәҫкә, саф һауала күберәк уйнарға, спорт менән шөғөлләнергә.*

***-Нисек уйлайһығыҙ, дәрескә ҡуйған маҡсатты үтәй алдыҡмы?***

**Баһалау. *– Үҙебеҙҙең эште баһалап китәйек.***

*– Кем үҙен дәрестә актив ҡатнаштым, бик яҡшы эшләнем тип уйлай- шулар ҡулдарын күтәрә*

*-Ә кем үҙен уртаса эшләнем тип уйлай, шулар ҡулдарын күтәрә.*

-Ә кем үҙен насар эшләнем тип уйлай, шулар ҡулдарын күтәрә

**Өй эше биреү.** *Әкиәтте тасуири уҡырға, йөкмәткеһен һөйләргә.*

**Дәресте йыр менән тамалау**. *Йыр «Мин үҙемде яратам»*